LIETUVOS RESPUBLIKOS APLINKOS MINISTRAS

ĮSAKYMAS

DĖL VIEŠOSIOS ĮSTAIGOS ENERGETIKŲ MOKYMO CENTRO STATYBOS TECHNINĖS VEIKLOS PAGRINDINIŲ SRIČIŲ VADOVŲ PROFESINIŲ ŽINIŲ VERTINIMO EGZAMINŲ PROGRAMOS PATVIRTINIMO

2016 m. lapkričio 28 d. Nr. D1-809

Vilnius

Vadovaudamasis Lietuvos Respublikos statybos įstatymo 10 straipsnio 11 dalimi ir statybos techninio reglamento STR 1.02.06:2012 „Statybos techninės veiklos pagrindinių sričių vadovų kvalifikaciniai reikalavimai, atestavimo ir teisės pripažinimo tvarkos aprašas“, patvirtinto Lietuvos Respublikos aplinkos ministro 2007 m. lapkričio 10 d. įsakymu Nr. D1-601 „Dėl statybos techninio reglamento STR 1.02.06:2012 „Statybos techninės veiklos pagrindinių sričių vadovų kvalifikaciniai reikalavimai, atestavimo ir teisės pripažinimo tvarkos aprašas“ patvirtinimo“, 35 punktu,

tvirtinu viešosios įstaigos Energetikų mokymo centro statybos statybinės techninės veiklos pagrindinių sričių vadovų profesinių žinių vertinimo egzaminų programą E-148-16-EMC (pridedama).

Laikinai einantis aplinkos ministro pareigas	Kęstutis Trečiokas

PATVIRTINTA

Lietuvos Respublikos aplinkos ministro

2016 m. lapkričio 28 d. įsakymu Nr. D1-809

VIEŠOSIOS ĮSTAIGOS energetikų mokymo centro

STATYBOS TECHNINĖS VEIKLOS PAGRINDINIŲ SRIČIŲ VADOVŲ

PROFESINIŲ ŽINIŲ VERTINIMO EGZAMINŲ PROGRAMA

Programos žymuo: E-148-16-EMC

I SKYRIUS

BENDROSIOS NUOSTATOS

1. Programos pavadinimas: Viešosios įstaigos Energetikų mokymo centro statybos techninės veiklos pagrindinių sričių vadovų profesinių žinių vertinimo egzaminų programa (toliau – Programa).

2. Programos tikslas: nustatyti statybos inžinierių, siekiančių gauti kvalifikacijos atestatą, suteikiantį teisę eiti Programos 3 punkte nurodytų statybos techninės veiklos pagrindinių sričių vadovų pareigas (toliau – Pareiškėjai), profesinių žinių apimtį, detalumą ir įvertinimo tvarką.

3. Programos paskirtis: Programa skirta tikrinti ir vertinti profesines žinias Pareiškėjų, kurie siekia eiti ypatingo statinio specialiųjų statybos darbų vadovo (toliau – SSDV) ir ypatingo statinio specialiųjų statybos darbų techninės priežiūros vadovo (toliau – SSDTPV) pareigas; statiniai – visi statiniai, išskyrus branduolinės energetikos objektų statinius; darbo sritis – elektrotechnikos darbai: statinio nuotolinio ryšio (telekomunikacijų) inžinerinių sistemų įrengimas; statinio apsauginės signalizacijos, gaisrinės saugos (signalizacijos) inžinerinių sistemų įrengimas.

II SKYRIUS

PROGRAMOS ANOTACIJA

4. Pagal Programą tikrinamos ir vertinamos profesinės žinios Pareiškėjų, siekiančių eiti ypatingo statinio specialiųjų statybos darbų vadovo ir ypatingo statinio specialiųjų statybos darbų techninės priežiūros vadovo pareigas, kai atliekami specialieji statybos darbai: statinio nuotolinio ryšio (telekomunikacijų) inžinerinių sistemų įrengimas; statinio apsauginės signalizacijos, gaisrinės saugos (signalizacijos) inžinerinių sistemų įrengimas.

5. Programą sudaro šios temos:

5.1. statinio nuotolinio ryšio (telekomunikacijų) inžinerinių sistemų įrengimas;

5.2. statinio apsauginės signalizacijos inžinerinių sistemų įrengimas;

5.3. statinio gaisrinės saugos inžinerinių sistemų įrengimas.

III SKYRIUS

PROFESINIŲ ŽINIŲ VERTINIMO PROGRAMA

6. Profesinių žinių vertinimo egzaminų programa pateikta lentelėje.

Eil. Nr.	Temos pavadinimas	Vadovai
1. 1.1. 1.2. 1.3. 1.4. 1.5. 1.6. 1.7. 1.8. 1.9. 1.10. 1.11. 1.12. 1.13. 1.14. 1.15. 1.16. 1.17.	STATINIO NUOTOLINIO RYŠIO (TELEKOMUNIKACIJŲ) INŽINERINIŲ SISTEMŲ ĮRENGIMAS: telekomunikacinių sistemų įrengimo techniniai reikalavimai; televizijos sistemų (eterinės, palydovinės, kabelinės) technologijos ir parametrai; reikalavimai televizijos sistemų montavimui ir derinimui. Montavimui ir derinimui naudojama įranga, medžiagos; įgarsinimo, sinchroninio vertimo, garsiakalbinio ryšio inžinerinių sistemų technologijos ir parametrai; reikalavimai įgarsinimo, sinchroninio vertimo, garsiakalbinio ryšio inžinerinių sistemų montavimui ir derinimui. Montavimui ir derinimui naudojama įranga, medžiagos; reklamos vizualizacijos inžinerinių sistemų technologijos ir parametrai; reikalavimai reklamos vizualizacijos inžinerinių sistemų montavimui ir derinimui. Montavimui ir derinimui naudojama įranga, medžiagos; bevielio ryšio technologijos ir parametrai. Informacijos perdavimo būdai, protokolai ir sparta; kompiuterinių tinklų technologijos ir parametrai; reikalavimai kompiuterinių tinklų montavimui ir derinimui. Įrengimui naudojama įranga ir medžiagos; radiofikacijos (miesto, vietinės, dispečerinės, civilinės saugos) inžinerinės sistemos technologijos ir parametrai; reikalavimai radiofikacijos sistemų montavimui ir derinimui. Įrengimui naudojama įranga ir medžiagos; šviesolaidinių inžinerinių sistemų technologijos ir parametrai; reikalavimai šviesolaidinių kabelių parinkimui ir tiesimui, movų ir jungčių tipų parinkimui, montavimui ir derinimui; sutartiniai ženklai, naudojami topografiniuose planuose (nuotolinio ryšio kabelių linijų, oro linijų, atramų, telefoninės kanalizacijos ir šulinių žymėjimas); reikalavimai statinio nuotolinio ryšio telekomunikacinių inžinerinių sistemų techninio projekto parengimui, derinimui ir tvirtinimui; statinio nuotolinio ryšio telekomunikacinių inžinerinių sistemų įrengimo paleidimo, derinimo ir užbaigimo eiga.	SSDV SSDTPV SSDV SSDTPV
2. 2.1. 2.2. 2.3. 2.4. 2.5. 2.6. 2.7. 2.8. 2.9. 2.10.	STATINIO APSAUGINĖS SIGNALIZACIJOS INŽINERINIŲ SISTEMŲ ĮRENGIMAS: informacinės nesankcionuoto įėjimo (įsilaužimo), vaizdo apžvalgos, vaizdo kontrolės sistemų technologijos ir parametrai; reikalavimai informacinių nesankcionuoto įėjimo (įsilaužimo) inžinerinių sistemų įrengimui, įrengimo technologijos, medžiagos ir kabelinių tinklų instaliavimo technologijos ir techniniai reikalavimai; vaizdo apžvalgos ir vaizdo kontrolės inžinerinių sistemų įrengimai, įrengimų technologijos, medžiagos ir kabelinių tinklų instaliavimo technologijos; reikalavimai vaizdo apžvalgos ir vaizdo kontrolės inžinerinių sistemų montavimui ir derinimui. Įrengimui naudojama įranga ir medžiagos; daugiafunkcinių sistemų (apšvietimo, vėdinimo, apsaugos ir t. t.) valdymo inžinerinių sistemų technologijos ir parametrai; reikalavimai daugiafunkcinių sistemų valdymo inžinerinių sistemų montavimui ir derinimui. Įrengimui naudojama įranga ir medžiagos; inžinerinių sistemų įrengimo aiškinamojo rašto ir techninės specifikacijos sudarymo principai; reikalavimai statinio apsauginės signalizacijos inžinerinių sistemų maitinimo šaltinio įrengimui; reikalavimai statinio apsauginės signalizacijos inžinerinių sistemų techninio projekto parengimui, derinimui ir tvirtinimui; statinio apsauginės signalizacijos inžinerinių sistemų įrengimo paleidimo, derinimo ir užbaigimo eiga.	SSDV SSDTPV
3. 3.1. 3.2. 3.3. 3.4. 3.5. 3.6. 3.7. 3.8. 3.9. 3.10. 3.11. 3.12. 3.13. 3.14. 3.15.	STATINIO GAISRINĖS SAUGOS INŽINERINIŲ SISTEMŲ ĮRENGIMAS: statinių konstrukcijų klasifikavimas gaisrinės saugos atžvilgiu; statinio gaisrinės saugos inžinerinių sistemų (gaisro aptikimo ir signalizavimo, evakuacinių įgarsinimo, automatizuotos gaisro gesinimo, dūmų šalinimo) technologijos ir parametrai; statinio gaisro aptikimo ir signalizavimo, evakuacinių įgarsinimo, automatizuotos gaisro gesinimo, dūmų šalinimo ir kitų inžinerinių sistemų tarpusavio suderinamumo reikalavimai ir informacinių duomenų valdymo ypatumai; statinio gaisrinės saugos sistemos informacijos duomenų perdavimo nuotolinių ryšių sistemų montavimo, derinimo ir bandymo reikalavimai; statinio apsaugos ir gaisrinės saugos sistemų suderinamumo kriterijai ir valdymo sistemos ypatumai; reikalavimai gaisro aptikimo ir signalizavimo sistemų montavimui ir derinimui; reikalavimai evakuacinių įgarsinimo sistemų montavimui ir derinimui; reikalavimai automatizuotų dūmų šalinimo valdymo sistemų montavimui ir derinimui; reikalavimai automatizuotų evakuacinių išėjimų valdymo sistemų montavimui ir derinimui; reikalavimai automatizuotų vandens tiekimo valdymo sistemų montavimui ir derinimui; reikalavimai automatizuotų gaisro gesinimo sistemų montavimui ir derinimui; reikalavimai gaisrinės saugos inžinerinių sistemų autonominio elektros energijos šaltinių montavimui ir derinimui; reikalavimai gaisrinės saugos inžinerinių sistemų potencialiai sprogioje aplinkoje montavimui ir derinimui; reikalavimai gaisrinės saugos inžinerinių sistemų montavimui ir derinimui aukštosios įtampos elektros įrenginių statiniuose; reikalavimai statinio gaisrinės saugos inžinerinių sistemų techninio projekto parengimui, derinimui ir tvirtinimui; statinio gaisrinės saugos inžinerinių sistemų įrengimo paleidimo, derinimo ir užbaigimo eiga.	SSDV SSDTPV

IV SKYRIUS

TEISĖS AKTŲ IR LITERATŪROS SĄRAŠAS

7. Programa parengta vadovaujantis šiais teisės aktais ir literatūros šaltiniais:

7.1. Lietuvos Respublikos energetikos įstatymu;

7.2. Lietuvos Respublikos elektroninių ryšių įstatymu;

7.3. Lietuvos Respublikos priešgaisrinės saugos įstatymu;

7.4. Statinio statybos techninio prižiūrėtojo civilinės atsakomybės privalomojo draudimo taisyklėmis, patvirtintomis Lietuvos banko valdybos 2012 m. spalio 23 d. nutarimu Nr. 03-226 „Dėl statinio statybos techninio prižiūrėtojo civilinės atsakomybės privalomojo draudimo taisyklių patvirtinimo“;

7.5. Gaisrinės saugos pagrindiniais reikalavimais, patvirtintais Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2010 m. gruodžio 7 d. įsakymu Nr. 1-338 „Dėl gaisrinės saugos pagrindinių reikalavimų patvirtinimo“;

7.6. Visuomeninių statinių gaisrinės saugos taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. sausio 17 d. įsakymu Nr. 1-14 „Dėl visuomeninių statinių gaisrinės saugos taisyklių patvirtinimo“;

7.7. Gyvenamųjų pastatų gaisrinės saugos taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. vasario 22 d. įsakymu Nr. 1-64 „Dėl gyvenamųjų pastatų gaisrinės saugos taisyklių patvirtinimo“;

7.8. Gamybos, pramonės ir sandėliavimo statinių gaisrinės saugos taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2012 m. vasario 6 d. įsakymu Nr. 1-45 „Dėl gamybos, pramonės ir sandėliavimo statinių gaisrinės saugos taisyklių patvirtinimo“;

7.9. Automobilių saugyklų gaisrinės saugos taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2012 m. vasario 6 d. įsakymu Nr.1-44 „Dėl automobilių saugyklų gaisrinės saugos taisyklių patvirtinimo“;

7.10. Lauko gaisrinio vandentiekio tinklų ir statinių projektavimo ir įrengimo taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2007 m. vasario 22 d. įsakymu Nr. 1-66 „Dėl normatyvinių statinio saugos dokumentų patvirtinimo“;

7.11. Statinių vidaus gaisrinio vandentiekio sistemų projektavimo ir įrengimo taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2007 m. vasario 22 d. įsakymu Nr. 1-66 „Dėl normatyvinių statinio saugos dokumentų patvirtinimo“;

7.12. Stacionariųjų gaisrų gesinimo sistemų projektavimo ir įrengimo taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2016 m. sausio 6 d. įsakymu Nr. 1-1 „Dėl stacionariųjų gaisrų gesinimo sistemų projektavimo ir įrengimo taisyklių patvirtinimo“;

7.13. Gaisro aptikimo ir signalizavimo sistemų projektavimo ir įrengimo taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2007 m. vasario 22 d. įsakymu Nr. 1-66 „Dėl normatyvinių statinio saugos dokumentų patvirtinimo“;

7.14. Vėdinimo sistemų gaisrinės saugos taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2013 m. spalio 4 d. įsakymu Nr. 1-250 „Dėl vėdinimo sistemų gaisrinės saugos taisyklių patvirtinimo“;

7.15. Dūmų ir šilumos valdymo sistemų projektavimo ir įrengimo taisyklėmis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2013 m. spalio 4 d. įsakymu Nr. 1-249 „Dėl dūmų ir šilumos valdymo sistemų projektavimo ir įrengimo taisyklių patvirtinimo“;

7.16. Radijo ryšio įrenginių ir telekomunikacijų galinių įrenginių techniniu reglamentu, patvirtintu Lietuvos Respublikos ryšių reguliavimo tarnybos direktoriaus 2002 m. spalio 14 d. įsakymu Nr. 138 „Dėl radijo ryšio įrenginių ir telekomunikacijų galinių įrenginių techninio reglamento patvirtinimo“;

7.17. Radijo dažnių (kanalų), kuriuos galima naudoti be atskiro leidimo, sąrašu, patvirtintu Lietuvos Respublikos ryšių reguliavimo tarnybos direktoriaus 2010 m. rugsėjo 9 d. įsakymu Nr. 1V-893 „Dėl radijo dažnių (kanalų), kuriuos galima naudoti be atskiro leidimo, sąrašo patvirtinimo“;

7.18. Elektroninių ryšių infrastruktūros įrengimo, žymėjimo, priežiūros ir naudojimo taisyklėmis, patvirtintomis Lietuvos Respublikos ryšių reguliavimo tarnybos direktoriaus 2011 m. spalio 14 d. įsakymu Nr. 1V-978 „Dėl elektroninių ryšių infrastruktūros įrengimo, žymėjimo, priežiūros ir naudojimo taisyklių patvirtinimo“;

7.19. Elektros įrenginių įrengimo bendrosiomis taisyklėmis, patvirtintomis Lietuvos Respublikos energetikos ministro 2012 m. vasario 3 d. įsakymu Nr. 1-22 „Dėl elektros įrenginių įrengimo bendrųjų taisyklių patvirtinimo“;

7.20. Galios elektros įrenginių įrengimo taisyklėmis, patvirtintomis Lietuvos Respublikos energetikos ministro 2012 m. sausio 2 d. įsakymu Nr.1-1 „Dėl galios elektros įrenginių įrengimo taisyklių patvirtinimo“;

7.21. Elektros linijų ir instaliacijos įrengimo taisyklėmis, patvirtintomis Lietuvos Respublikos energetikos ministro 2011 m. gruodžio 20 d. įsakymu Nr. 1-309 „Dėl elektros linijų ir instaliacijos įrengimo taisyklių patvirtinimo“;

7.22. Apšvietimo elektros įrenginių įrengimo taisyklės, patvirtintos Lietuvos Respublikos energetikos ministro 2011 m. vasario 3 d. įsakymu Nr. 1-28 „Dėl apšvietimo elektros įrenginių įrengimo taisyklių patvirtinimo“;

7.23. S. Pleskas. Elektronines saugos sistemos. Vilnius, 2008;

7.24. MAS-800 serijos patalpų apsaugos sistemos instaliavimo vadovas;

7.25. J. Sinopoli. Smart building systems for architects, owners, and builders. Elsevier, 2010;

7.26. C. Robert Elsenpeter, J. Toby Velte. Build your own smart home. McGraw-Hill, 2003;

7.27. A. Dumčius. Gaisro ir vaizdo technika ir technologija. Technologija, 2001;

7.28. M. Robert Gagnon. Design of special hazard and fire alarm systems. Thomson, 1998;

7.29. T. Kennedy, E. John Traister. Low voltage wiring: security/fire alarm systems. McGraw-Hill, 2001;

7.30. V. Kvedaras, V. Zaveckas. Gamybinė ir gaisrinė automatika: mokomoji knyga. Technika, 2006.

V SKYRIUS

PROFESINIŲ ŽINIŲ VERTINIMĄ ATLIEKANTI ORGANIZACIJA

8. Pareiškėjų profesines žinias vertina VšĮ Energetikų mokymo centras (toliau − EMC), kuris veiklą Lietuvoje pradėjo 1964 metais. Nuo 1991 metų EMC tapo ekonomiškai savarankiška mokymo įstaiga ir keletą metų turėjo AB „Lietuvos energija“ filialo statusą, 2001 m. tapo viešąja įstaiga. EMC teikia mokymo ir atestavimo paslaugas įmonėms, jų vadovams, inžinerinės kategorijos darbuotojams, darbininkams, kurie vykdo veiklą elektros, šilumos, naftos ir dujų energetiniuose sektoriuose. Paslaugos teikiamos EMC padaliniuose, kurie yra didžiuosiuose Lietuvos miestuose: Vilniuje, Kaune, Klaipėdoje, Šiauliuose, Panevėžyje. EMC vykdo veiklą pagal Lietuvos Respublikos švietimo ir mokslo ministerijos išduotą licenciją, suteikiančią teisę užsiimti suaugusiųjų mokymo veikla, išduoda išsilavinimo pažymėjimus, Lietuvoje pripažintus ir sertifikuotus pagal kokybės valdymo standartą ISO 9001.

9. EMC turi auditorijas, tinkamas mokymo ir egzaminavimo procesui organizuoti. Auditorijose yra reikalingos organizacinės-techninės priemonės − biuro įranga, ryšio priemonės ir kt. Yra speciali auditorija, skirta elektroniniam testavimui, kurioje įrengta 20 darbo vietų su kompiuterine įranga.

VI SKYRIUS

PROFESINIŲ ŽINIŲ VERTINIMAS

10. EMC profesinių žinių vertinimo egzaminas (toliau – Egzaminas) susideda iš dviejų etapų – testo ir pokalbio su profesinių žinių vertinimo komisija.

10.1. pirmajame etape Pareiškėjai sprendžia testą naudodamiesi kompiuteriu. Testai valdomi pagal „Moodle“ programos naudojimo vadovą. Testavimas pradedamas apmokymais apie „Moodle“ programos vartojimą. Po apmokymų Pareiškėjai prisijungia prie parengto pagal Pareiškėjo kategoriją testo ir jį sprendžia:

10.1.1. testą sudaro 40 (keturiasdešimt) klausimų. Testo trukmė 60 (šešiasdešimt) minučių. Laikas užprogramuotas teste. Testas automatiškai sustoja pasibaigus laikui;

10.1.2. testas išlaikomas, jeigu Pareiškėjas teisingai atsako į 70 (septyniasdešimt) procentų ir daugiau testo klausimų. Teisingai atsakius į mažiau kaip 70 (septyniasdešimt) procentų testo klausimų, – testas neišlaikytas. Pareiškėjas testo rezultatus mato kompiuteryje;

10.2. antrajame etape pokalbio su Pareiškėju metu komisija įvertina jo profesinį pasirengimą eiti ypatingo statinio specialiųjų statybos darbų vadovo pareigas, ypatingo statinio specialiųjų statybos darbų techninės priežiūros vadovo pareigas.

11. Komisijos narys supažindina Pareiškėją su komisijos sprendimu apie Egzamino rezultatus. Posėdžio sekretorius įrašo į protokolą Egzamino rezultatus. Susipažinęs su komisijos sprendimu, Pareiškėjas pasirašo protokolo išrašą, kurį taip pat pasirašo komisijos pirmininkas ir posėdžio sekretorius. Pareiškėjas protokolo išrašą gauna pasibaigus egzaminui.

12. Pareiškėjas, gavęs neigiamą profesinių žinių egzamino įvertinimą, gali egzaminą pakartotinai laikyti ne anksčiau kaip po 30 dienų. Egzamino perlaikymų skaičius neribojamas.

13. Pareiškėjai, norintys kad jiems išduotas kvalifikacijos atestatas būtų papildytas ir į jį įrašytos naujos darbo sritys, laiko Egzamino testą iš tų darbo sričių, kuriomis siekia papildyti kvalifikacijos atestatą. Apie kitus galimus įrašus, nurodančius techninius parametrus atitinkamoje darbo srityje ir (ar) statinių grupėse, ir (ar) pareigų aprašyme pagrįstumą, įvertinusi Pareiškėjo prašymo ir priedų turinį, sprendžia komisija.

14. Profesinių žinių vertinimo paslaugos yra mokamos. Už vieno Egzamino laikymą ar perlaikymą Pareiškėjas sumoka EMC direktoriaus nustatyto dydžio mokestį. Šis mokestis turi būti sumokėtas iki Egzamino pradžios arba per 5 darbo dienas nuo išankstinio apmokėjimo sąskaitos gavimo dienos. Neišlaikius Egzamino arba į jį neatvykus be svarbių priežasčių, sumokėtas mokestis Pareiškėjui negrąžinamas.

VII SKYRIUS

PROFESINIŲ ŽINIŲ VERTINIMO KOMISIJA

15. Pareiškėjų profesines žinias vertina EMC sudaryta profesinių žinių vertinimo komisija, kuri susideda iš 3 narių. Komisijos nariai yra žinomi savo srities specialistai, atitinkantys vieną iš statybos techninio reglamento STR 1.02.06:2012 „Statybos techninės veiklos pagrindinių sričių vadovų kvalifikaciniai reikalavimai, atestavimo ir teisės pripažinimo tvarkos aprašas“ 33.4 papunktyje nustatytų kvalifikacinių reikalavimų – yra statybos specialistus rengiančių aukštųjų mokyklų atstovai; specialistai, turintys mokslinį laipsnį (ne žemesnį kaip magistro) arba ne trumpesnę, kaip 20 metų veiklos patirtį vertinamoje profesinių žinių srityje; STR 1.02.06:2012 nustatyta tvarka atestuoti vadovai.

16. Profesinių žinių vertinimo komisija egzaminui skiriama EMC direktoriaus potvarkiu. Komisijos pirmininku skiriamas komisijos narys, turintis didžiausią veiklos patirtį vertinamoje profesinių žinių srityje.

17. Profesinių žinių vertinimo komisija sprendimus dėl Pareiškėjo profesinių žinių įvertinimo priima kolegialiai.

18. Esant poreikiui ir komisijai nusprendus, EMC direktorius gali kviesti į profesinio vertinimo komisijos posėdį nepriklausomus specialistus ir (ar) ekspertus.

19. Vertinant kitų valstybių (trečiųjų šalių), Europos Sąjungos valstybių narių piliečių profesinį pasirengimą, testas Pareiškėjui teikiamas valstybine lietuvių kalba. Jei Pareiškėjas nesupranta lietuvių kalbos, jo prašymu EMC organizuoja testo vertimą. Testo vertimo išlaidas apmoka Pareiškėjas. Komisijos narių pokalbis su Pareiškėju vyksta valstybine lietuvių kalba. Galima išimtis − abiem pusėms suprantama kalba, kai yra bent du komisijos nariai, mokantys Pareiškėjo kalbą. Kitu atveju, Pareiškėjo prašymu, EMC samdo vertėją, vertėjo paslaugas apmoka Pareiškėjas.

VIII SKYRIUS

PROFESINIŲ ŽINIŲ VERTINIMĄ PATVIRTINANTIS DOKUMENTAS

20. Profesinių žinių įvertinimo sprendimai įforminami protokolu, kuriame nurodoma:

20.1. Komisijos sudėtis (komisijos pirmininko, sekretoriaus bei narių vardai ir pavardės);

20.2. profesinių žinių vertinimo data ir vieta;

20.3. profesinių žinių įvertinimo protokolo numeris;

20.4. Pareiškėjo, kurio profesinės žinios buvo įvertintos teigiamai, vardas, pavardė, asmens kodas ir jam siūloma suteikti kvalifikacija:

20.5. Pareiškėjo, kurio profesinės žinios buvo įvertintos neigiamai, vardas, pavardė, asmens kodas, sprendimo dėl neigiamo profesinių žinių įvertinimo priežastys;

20.6. Komisijos pirmininko ir sekretoriaus vardas, pavardė, parašas;

20.7. kita su Pareiškėju susijusi informacija (pvz., išsilavinimas, darbovietė, kontaktiniai duomenys, keičiamo ar papildomo kvalifikacijos atestato numeris) nurodoma komisijos sekretoriaus sprendimu ar VĮ Statybos produkcijos sertifikavimo centras (toliau – SPSC) prašymu.

21. Parengiami du vienodą juridinę galią turintys profesinių žinių įvertinimo protokolo egzemplioriai, kurių vienas teikiamas SPSC, o antras lieka ir 5 metus saugomas profesinių žinių vertinimą atlikusioje EMC įgaliotoje organizacijoje.

22. Pareiškėjui išduodamas komisijos sekretoriaus pasirašytas profesinių žinių įvertinimo protokolo išrašas, kuriame nurodoma: Pareiškėjo vardas, pavardė, statybos techninės veiklos pagrindinių sričių vadovų pareigos, statinių grupės, darbo sritis (jei reikia), programos, pagal kurią buvo patikrintos profesinės žinios, žymuo, dokumento išdavimo data. Protokolo išrašas išduodamas vadovaujantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, 90 ir 91 punktuose nustatytais reikalavimais.

IX SKYRIUS

BAIGIAMOSIOS NUOSTATOS

23. Informacija apie statybos inžinieriams planuojamus kursus, seminarus ir jų temas, laiką ir vietą, profesinių žinių vertinimo egzaminų organizavimą, įkainius, skelbiama EMC interneto svetainėje https://emc.le.lt.

24. Ginčai dėl Programos taikymo nagrinėjami įstatymų nustatyta tvarka.

____________

SUDERINTA

VĮ Statybos produkcijos sertifikavimo centro

2016 m. spalio 11 d. raštu Nr. 15580

PARENGĖ

VšĮ „Energetikų mokymo centras“

direktorius Vaidas Mugauskas